Fælles høringssvar til Kommuneplan 2024 fra **Følle Borgerforenings bestyrelse** og **Følle lokalplansgruppe**

Følle Borgerforening repræsenterer ca. 60 husstande, dvs. langt de fleste husstande i Følle, Følle lokalplansgruppe er en selvbestaltet gruppe, der arbejder for landsbyens bedste, og som er åben for deltagelse for alle Følleborgere.

Vi har fire bemærkninger, som vi ønsker, der bliver taget hensyn til i kommuneplan 2024. Generelt ønsker vi os større bevågenhed fra Syddjurs Kommune, end det er tilfældet nu, i forhold til at støtte Følle i at forblive en levedygtig landsby med et aktivt, bæredygtigt fællesskab på Følleborgernes egne præmisser med en levende bymidte centreret om vores mødested, Bystævnet.

1. **Vi genfremsætter Følle Borgerforenings anmodning om færdiggørelse af den bevarende lokalplan for landsbyen**, som var under udarbejdelse omkring 2013(udkast til lokalplansforslag nr. 378).Arbejdet med lokalplanen blev sat i bero af kommunen, efter at både kommunens medarbejdere og Følles borgere havde brugt mange timers og dages arbejde på den. Landsbyen ønsker imidlertid fortsat denne lokalplan for at beskytte de kulturværdier, der findes i Følle. Følle landsby er udpeget som bevaringsværdigt kulturmiljø i Kulturmiljøscreening til KP 2020, hvor der bl.a. står: ”Følle er en slynget vejby med flere stikveje, som fører ud til gårdene, der ligger i landsbyens periferi. Bygaden præges primært af længe- og gadehuse i en intakt landsbystruktur … Følles bærende bevaringsværdier knytter sig primært til landsbyens bevarede integritet og tætte gadestruktur.” Desuden fremgår det på Plandata.dk i både den gældende og den kommende kommuneplan, at Følle er ”vedtaget værdifuldt kulturmiljø”. På Plandata står der således om Følle: ”… kulturmiljøet har størst fokus på at bevare vejforløb, udstykningsforhold og bebyggelsens placering. Der bør fortsat udarbejdes en bevarende lokalplan for Følle, primært for at sikre landsbyens vejforløb og bebyggelsesstruktur.” Vi har tidligere modtaget svar fra kommunen om, at en bevarende lokalplan for Følle ikke er en høj prioritet. Vi opfordrer til, at kommunen genovervejer sine prioriteringer og går seriøst ind i arbejdet med at bevare Følles intakte landsbystruktur og det enestående kulturmiljø, som er et vidnesbyrd om Danmarks tusindårige historie som landbrugsland. Det er ifølge Plandata desuden kommunens egen hensigt at udarbejde en bevarende lokalplan for Følle, hvilket vi hermed minder om.
2. **Vi anmoder om kommunal handling på trafikområdet** for at afhjælpe farlige situationer på Aarhusvej og Randersvej på de strækninger, som vedrører Følle. Borgerforeningens bestyrelse, lokalplansgruppen, Rønde Distriktsråd og enkeltpersoner har gentagne gange gjort kommunen opmærksom på farlige trafiksituationer, der opstår på Aarhusvej og Randersvej. På Randersvej er fartgrænsen 80 km/t, men der køres ofte hurtigere, og samtidig er Randersvej – pga. en kommunal beslutning hen over Følleborgernes hoved om at opsætte en bom ud til Aarhusvej – den eneste lovlige udkørsel fra Følle. Ud over høj hastighed er der også dårlige oversigtsforhold ved udkørslen til Randersvej. I dokumentet ”Indsigelser og bemærkninger til Lokalplan nr. 445” (vedr. Fremtidsparken) står der som svar på bekymrede høringssvar om Randersvej: ”Kommunens mobilitetsafdeling vil tage kontakt til Følle Borgerforening, udføre en trafikanalyse og drøfte resultatet med Politiet.” Dette notat er fra 2023, men Følle Borgerforening er ikke blevet kontaktet endnu. Vi genfremsætter derfor vores ønske om, at kommunen omgående skrider til handling og sætter gang i foranstaltninger, som bevirker effektiv nedsættelse af trafikhastigheden på både Randersvej og Aarhusvej. Specifikt anmoder vi om:
3. At der opsættes byskilte på Randersvej på den del af vejen, der går forbi Følle, at der sættes en hastighedsbegrænsning på 50 km/t på samme strækning, og at der opsættes ”din fart-skilte” ved begge ender.
4. At hastighedsbegrænsningen på Aarhusvej gennem Følle sænkes fra de nuværende 60 km/t til 50 km/t.
5. At ”din fart”-skiltet på Aarhusvej ved indkørslen til Følle fra Ugelbølle-siden flyttes tættere på byskiltet, således at skiltet får den bedste effekt. Skiltet, som er opsat i 2020, har haft en positiv effekt, dog bevirker skiltets dårlige placering, ca. 50 m fra byskiltet inde i byen, at ejendomme ved indkørsel til byen ikke har mærket den store forskel i trafikhastigheden, da bilister, lastvogne, busser m.m. først træder på bremsen langt efter byskiltet.
6. At der også opsættes et ”din fart”-skilt ved indkørslen til Følle fra Rønde-siden.
7. At det gøres ulovligt at overhale på Aarhusvej på strækningen gennem Følle. Der har været en række meget farlige situationer, hvor bilister overhaler busser eller lastvogne ud af byen mod Ugelbølle med høj fart. Der har været flere potentielle frontale sammenstød med bilister, som drejer ud fra Den Gamle Vej mod Rønde.
8. **Vi påpeger, i forbindelse med det lokalplansforslag for matrikel 6ab, som er under forberedelse,** at der i både den gældende og den kommende kommuneplan står om Følle: ”Landsbyen må som udgangspunkt ikke bebygges yderligere, medmindre det kan bidrage til de bevarende værdier.” Der står også: ”Ny bebyggelse eller ændringer af bygninger skal tilpasses det eksisterende bymiljø, den stedlige byggestil samt den omkringliggende bebyggelse og landskab – både hvad angår placering og udformning samt materiale- og farvevalg.” Vi vil gerne opfordre kraftigt til, at en evt. ny bebyggelse på matrikel 6 ab og evt. andre nye bebyggelser tager hensyn til disse krav og sker med respekt for landsbyens struktur og status som bevaringsværdigt kulturmiljø. Vi vil også minde om, at Følleborgerne i sin tid stillede sig positive over for planer om byggeri på matrikel 6ab med et erklæret ønske om, at der skulle bygges ældreboliger, som også kunne komme byens nuværende indbyggere til gavn. Vi opfordrer desuden til, at lokalplansforslaget for 6ab indtænker byens mødested, Bystævnet, som blev indviet og har været beliggende på matriklen siden 2011. Der understreges flere steder i kommuneplan 2024, at levende bymidter og mødesteder er en prioritet for Syddjurs Kommune i alle kommunens landsbyer og byer. Det regner vi med også gælder det levende mødested Bystævnet i Følle. Derfor opfordrer vi til, at **kommunen udskriver en arkitektkonkurrence** for det evt. kommende byggeri på matrikel 6ab. Arkitektkonkurrencen bør afholdes i dialog med udvikler, grundejer og Følleborgere. Den kunne udformes som en indbudt arkitektkonkurrence med 2 dystende teams og dommerpanel bestående af repræsentanter fra udvikler, grundejer, Syddjurs Kommune, Følle borgerforening, lokalplansgruppen samt en ekstern arkitekt maa/cand arch. Området fortjener en seriøs bearbejdning fra dygtige arkitekter. Der er mange gode eksempler på god arkitektur udsprunget af mini-arkitektkonkurrencer, og det vil have stor betydning for Følles fremtidige ”udtryk” og landsbykarakter, at arkitekturen og placeringen også medtages som en afgørende del af Følles udvikling.
9. **Vi påpeger, at Følle ønsker at forblive en landsby i det åbne landskab** og bør adskilles fra andre byområder af brede landskabskiler, så landsbyen også på den måde kan bevare sin integritet og sit præg som en afgrænset landsby med en enestående, intakt struktur. Landsbyens historie går tilbage til i hvert fald år 1313, hvor Følle nævnes i en skriftlig kilde første gang. Det er altså over tusind års kulturhistorie på spil her. Vi opfordrer kommunen til at leve op til sit kommunale ansvar og være med til at bevare Følles kulturhistoriske værdi ved hjælp af såvel en lokalplan som en veldefineret afgrænsning til andre byområder. Vi opfordrer kommunen til at leve op til sin egen kommuneplan 2024, hvor der på s. 100 står: ”Det er en national interesse, at de kulturhistoriske og bygningsmæssige bevaringsværdier med deres særlige karakter og betydning opretholdes. Det er en national interesse, at kommunerne i deres planlægning tager hensyn til bevaringsværdierne, så disse kan opretholde deres særlige karakter og betydning, og dermed fortsat sikre dem en hensigtsmæssig rolle i fremtiden, og som udgangspunkt at sikre de kulturhistoriske bevaringsværdier, der afspejler forskellige dele af den samfundsmæssige udvikling, som f.eks. bolig-, arbejds- og produktionsvilkår.”

Med venlig hilsen og på vegne af Følle Borgerforenings bestyrelse og Følle lokalplansgruppe

Christina Lossen, Sven Bové Christensen, Rasmus Beck, Trine Søndergaard, Ingrid Rønne, Bente Laurenz Jacobsen, Irene Svanborg Møller og Finn Christensen

Følle 12.1.2025